paragraph_text: Glazba s ovog albuma se može opisati kao mješavina reggaea, duba i bosanskih etno motiva. Za razliku od prethodnih albuma, na ovom su sve pjesme otpjevane na bošnjačkom jeziku. Pjesme s albuma uglavnom progovaraju o trenutačnoj političkoj i društvenoj situaciji, a koja je zajednička za sva društva u tranziciji i kojoj su glavne značajke korupcijski skandali, privatizacijske pljačke i politička oligarhija koja koristi trenutno stanje radi osobnog bogaćenja. Firma Ilegal kroz sve pjesme opisuje situaciju koja je, iako govori o bosanskohercegovačkoj svakodnevici, lako razumljiva i u zemljama u okruženju, dok se sampleovi BiH političara, koji se provlače između pjesama na albumu, mogu vrlo lako zamijeniti izjavama njihovih kolega iz regije, bez da se promijeni smisao poruka. S ovog albuma snimljeni su videospotovi za pjesme "Šuti i trpi" i "Svi u štrajk". Na pjesmi "Stav" gostuje Gino Banana, a na pjesmi "Dosta" Frenkie.